આવી કેટલીક ખામીઓ, બીમારીઓ એવી હોય છે જે વારસાગત રીતે આગળ વધતી રહે છે. જેથી ભવિષ્યમાં આવનાર બાળકમાં પણ ખામી કે બીમારી આવવાની શક્યતા રહેતી હોય છે. આ કારણે જયારે પાછળથી આ વાતની જાણ થાય ત્યારે હોબાળો મચી જતો હોય છે તેથી પાછળથી આ બાબતે પસ્તાવું નહીં પડે તે માટે અગાઉથી જ આની જાણકારી આપી દેવી જોઈએ અથવા તો આ અંગે પૂછી લેવું જોઈએ જેથી ભવિષ્યમાં કોઈ તકલીફ ઉભી થાય નહીં. ખરેખર તો આવી ખામીઓ છુપાવીને કરવામાં આવતાં લગ્ન તો પોતાના સંતાનનું, બંને પરિવારનું, આવનાર ભવિષ્યની પેઢીનું અહિત જ કરતાં હોય છે. જોકે ઉલ્લેખનીય વાત એ કરવાની કે ઉમદા પરિવાર દ્વારા પણ કેટલીકવાર માનવીય દ્રષ્ટિકોણને ધ્યાનમાં રાખી પોતાના કોઈપણ ખામી વગરના પુત્ર કે પુત્રી જો તે તૈયાર હોય તો આંશિક રીતે વિકલાંગ પાત્ર પ્રત્યે સહાનુભૂતિ ધરાવી અન્ય બધા દ્રષ્ટિકોણથી જો યોગ્ય જણાય તો લગ્ન માટે સગપણ કરવા તૈયાર હોય છે. જોકે આ માટે સહાનુભૂતિ સાથે બીજી બધી રીતે પણ વિચારી આગળ વધવું યોગ્ય ગણાય, પાછળથી એમ ન થવું જોઈએ કે ફસાય ગયા. જોકે આ રીતે કોઈ પણ ખામીવાળા પાત્રને અપનાવવું ઘણી અઘરી વાત હોય છે. છતાં પણ જો પૂરી સભાનતા અને સજાગતા સાથે ખામીવાળા પાત્રને અપનાવનાર અભિનંદનના અધિકારી હોય છે કેમકે આ માનવતાનું અને પુણ્યનું એક સદભાવથી કરવામાં આવેલું સદ્કાર્ય છે. શક્ય છે કે આ રીતે જોડાયેલ દંપતી કુદરતની કૃપા આશિર્વાદ અને શુભેચ્છાથી સુંદર દામ્પત્યજીવન વિતાવે અને અનન્ય પ્રગતિ પણ કરે!